b'\n_START_ARTICLE_\nUNOMUR\n_START_PARAGRAPH_\nUNOMUR, formelt United Nations Observer Mission Uganda-Rwanda, var en fredsbevarende FN-styrke opprettet 22. juni 1993 av FNs sikkerhetsr\xc3\xa5d ved resolusjon 846 (1993). Operasjonen hadde i oppdrag \xc3\xa5 overv\xc3\xa5ke grensen mellom Uganda og Rwanda for \xc3\xa5 p\xc3\xa5se at ikke milit\xc3\xa6re forsyninger eller tropper beveget seg over grensen og inn i Rwanda. UNOMUR var basert i Uganda, med hovedkvarter i Kabale, og skulle patruljere en sone p\xc3\xa5 ugandisk side av grensen. Operasjonen klarte ikke \xc3\xa5 oppfylle sitt mandat og etter folkemordet i Rwanda ble operasjonen avsluttet. Den varte fra juni 1993 til 21. september 1994._NEWLINE_UNOMUR hadde en styrke p\xc3\xa5 81 milit\xc3\xa6robservat\xc3\xb8rer st\xc3\xb8ttet av en administrasjon av internasjonale og lokale sivile. UNOMURs f\xc3\xb8rste sjef var brigadegeneral Rom\xc3\xa9o Dallaire fra Canada. Han fikk i oktober 1993 i oppdrag \xc3\xa5 lede UNAMIR, FNs fredsbevarende styrke for Rwanda.'